Spoštovani kolegice poslanke in kolegi poslanci, gospe in gospodje! Začenjam 46. izredno sejo Državnega zbora, ki sem jo sklical na podlagi prvega odstavka 58. člena in drugega odstavka 60. člena Poslovnika Državnega zbora. Obveščen sem, da se današnje seje ne morejo udeležiti naslednji poslanka in poslanca: gospa Iva Dimic, gospod Štefan Tisel in gospod Roberto Battelli. Na sejo sem vabil tudi predstavnike Vlade. Vse prisotne lepo pozdravljam. Prehajamo na določitev dnevnega reda 46. izredne seje Državnega zbora. Predlog dnevnega reda ste prejeli v četrtek, 24. oktobra 2013, s sklicem seje. O predlogu dnevnega reda bomo odločali v skladu z drugim odstavkom 64. člena Poslovnika Državnega zbora. Predlogov za širitev dnevnega reda seje nisem prejel, zato zboru predlagam, da za današnjo sejo določi dnevni red, kot ste ga prejeli s sklicem. Prehajamo na odločanje o dnevnem redu. Pred tem vas prosim, da preverite delovanje glasovalnih naprav. Glasujemo. Navzočih je 66 poslank in poslancev, za je glasovalo 63, proti nihče. [[Za je glasovalo 63.]] [[Proti nihče.]] Ugotavljam, da je dnevni red 46. izredne seje Državnega zbora določen. Prehajamo na 1. TOČKO DNEVNEGA REDA, TO JE NA OBRAVNAVO ZAHTEVE SKUPINE POSLANK IN POSLANCEV, DA DRŽAVNI ZBOR ODLOČI O ODLOČITVI KOLEGIJA PREDSEDNIKA DRŽAVNEGA ZBORA, DA SE PREDLOG ZAKONA O DAVKU NA NEPREMIČNINE OBRAVNAVA PO NUJNEM POSTOPKU. Kolegij predsednika Državnega zbora je na 69. seji 23. oktobra 2013 sklenil, da se Predlog zakona o davku na nepremičnine [[EPA 1543-VI]] , ki ga je zboru v obravnavo predložila Vlada, obravnava po nujnem postopku. Na podlagi desetega odstavka 21. člena Poslovnika Državnega zbora je skupina 26 poslank in poslancev, s prvopodpisanim Jožetom Tankom, zahtevala, da Državni zbor odloči o navedeni odločitvi kolegija. Besedo za predstavitev stališča dajem predstavniku vlagateljev zahteve gospodu Jožetu Tanku.
Hvala lepa za besedo. Spoštovani kolegi! Vlada Alenke Bratušek je nenasitna. Prihaja izključno z dvigi davkov in dajatev, z zniževanjem olajšav družinam in z zmanjševanjem transferjev, uvaja nove davke ter druga bremena, in tak je tudi davek na nepremičnine. Državljani razumejo in razumemo, da je treba v težkih trenutkih zategniti pas. To počne več ali manj vsak od nas, ko se znajde v težavah. Takrat naredimo inventuro, ločimo bistveno od nebistvenega, črtamo tisto, česar ne moremo financirati. Če ni pogojev za razkošje, si ga ne privoščimo. Ta vlada tega ni naredila. Ni izpeljala nobene racionalizacije, nobenega črtanja nepotrebnih stroškov, ni posegla v nobene privilegije. Nasprotno, celo tam, kjer to ni potrebno, na primer pri nadzorovani likvidaciji Factor banke in Probanke, ste zagotovili nadstandardno rešitev, ugodnejšo, kot jo predpisuje zakon. Neto proračunski strošek zaščite za neetična, klientelistična in tudi nezakonita ravnanja lastnikov, članov uprav, nadzornikov, privilegiranih vlagateljev in privilegiranih kreditojemalcev v teh dveh bankah bo po podatkih Vlade in Banke Slovenije znašal najmanj 400 milijonov evrov. To je toliko, kot so predvideni bruto učinki zakona o davku na nepremičnine. Ali je potrebno, da zaradi takih dejanj elitnih posameznikov bremenite vse državljane in gospodarstvo? Ni potrebno, ni smiselno in tudi ni pravično. Zakaj bi kazen za lumparije v teh dveh bankah porazdelili na vse? Še najbolj boste obremenili tiste, ki ste jim vseskozi prikrivali dejanske razmere in jim nakladali pravljice o dobri kondiciji teh dveh bank in tudi vseh ostalih bank – še letos, v teh mesecih. Niste sposobni realizirati določb zakona o zaplembi premoženja nezakonitega izvora in odvzeti tistim, ki so veliko večino svojega premoženja nakradli. Če bi samo nekaj tega vsako leto zaplenili, bodisi v nepremičninah bodisi v denarju, tega davka na nepremičnine ne bi potrebovali. Rešitev, da se boste tistimsiromakom, ki tega davka ne bodo zmogli plačati, usedli na njihovo premoženje, na njihove nepremičnine, je cinizem brez primere. Tistim, ki so pokradli naše premoženje, sta Vlada in koalicija zagotovili popolno zaščito. V zadnjem mesecu smo to doživeli kar dvakrat, ker niste podprli naših predlogov za objave podatkov o nepravilnostih v obeh tajkunskih bankah. Tistim, ki zaradi težkih razmer ne bodo zmogli plačati davka na nepremičnine ali pa so zaradi stečaja ali drugih okoliščin prejemniki varstvenega dodatka, pa boste nacionalizirali še tisto malo, kar so si pristradali. Če bo ta predlog zakona o davku na nepremičnine realiziran, bo v zadnjih 6 mesecih, odkar imamo vlado Alenke Bratušek, vsak državljan obremenjen s približno 500 evri dodatnega bremena – približno z višino minimalne plače. Toliko znašajo učinki povečanih davkov in drugih dajatev, znižanje socialnih transferjev, poslabšanje dohodninskih olajšav itd. S tem zakonom so zaradi nepravilnosti in nepravičnosti nezadovoljni vsi: zbornice – obrtna, gospodarska, kmetijska –, sindikati, občine, več ali manj vsi državljani in tudi velik del politike. Vseh teh je strah jutrišnjega dne. Spoštovani predsednik, predlagam, da pred odločanjem o tej zahtevi odredite 20 minut odmora za posvet v poslanski skupini.
Imamo proceduralni predlog, da pred odločanjem dodelim 20-minutni odmor. Gospod Han, izvolite, proceduralni predlog.
Sicer akceptiram predlog gospoda Jožeta Tanka, vendar bi ga vljudno prosil, da si zaradi obiska IMF, ki je ta trenutek v hiši in nas čaka v sosednji dvorani, in če želimo biti verodostojni in se z njimi pogovarjati o ključnih zadevah, mogoče, da se boste lažje dogovorili, vzamete malo več pavze, da med tem časom lahko nekateri razpravljamo z gospodi v IMF, da vzamemo 45 minut pavze, da opravimo, dokončamo razgovor z gospodi, ki čakajo v sosednji dvorani. Razumem vašo skrb, vaš pogled, ampak zaradi ljudi, ki so prišli iz Evrope poslušat, kaj v Sloveniji delamo, je prav, da vsaj dokončamo pogovor, ki smo ga začeli ob 9. uri. Hvala lepa.
Hvala. Glede na proceduralni predlog gospoda Tanka, da pred odločanjem potrebujejo 20-minutni odmor, in ker o tej zahtevi ni razprave in obrazložitve glasu, je ta trenutek nastopil s tem predlogom, zato sejo prekinjam. Ker bomo ob 10. uri začeli že z redno sejo, bomo nadaljevali s to sejo v torek, 10 minut po zaključku glasovanj pri tej redni seji. Hvala.